Document ID: 32015D0348

DEĊIŻJONI TA' IMPLIMENTAZZJONI TAL-KUMMISSJONI (UE) 2015/348
tat-2 ta' Marzu 2015
dwar il-konsistenza ta' ċerti miri inklużi fil-pjanijiet nazzjonali jew tal-blokok tal-ispazju tal-ajru funzjonali mressqa skont ir-Regolament (KE) Nru 549/2004 tal-Parlament Ewropew u tal-Kunsill mal-miri tal-prestazzjoni mal-Unjoni kollha għat-tieni perjodu ta' referenza
(notifikata bid-dokument C(2015) 1293)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (1), u b'mod partikolari l-Artikolu 11(3)(c) tiegħu,
Billi:
(1)
Skont ir-Regolament (KE) Nru 549/2004, l-Istati Membri għandhom jadottaw il-pjanijiet nazzjonali jew tal-blokok tal-ispazju tal-ajru funzjonali (“FAB”), inklużi l-miri nazzjonali vinkolanti jew il-miri fil-livell tal-FABs, filwaqt li jiżguraw il-konsistenza mal-miri ta' prestazzjoni għall-Unjoni kollha. Dak ir-Regolament jipprevedi wkoll li l-Kummissjoni għandha tivvaluta l-konsistenza ta' dawk il-miri fuq il-bażi tal-kriterji ta' valutazzjoni msemmija fil-punt (d) tal-Artikolu 11(6) u li l-Kummissjoni tista' tiddeċiedi li toħroġ rakkomandazzjonijiet f'każ li tidentifika li dawk il-kriterji ma ġewx sodisfatti. Ir-regoli dettaljati f'dan ir-rigward ġew stabbiliti fir-Regolament ta' Implimentazzjoni tal-Kummissjoni (UE) Nru 390/2013 (2).
(2)
Il-miri tal-prestazzjoni għall-Unjoni kollha fl-oqsma ta' prestazzjoni ewlenin tas-sikurezza, l-ambjent, il-kapaċità u l-kosteffiċjenza għat-tieni perjodu ta' referenza (2015-2019) ġew adottati bid-Deċiżjoni ta' Implimentazzjoni tal-Kummissjoni 2014/132/UE (3).
(3)
L-Istati Membri ppreżentaw lill-Kummissjoni l-pjanijiet ta' prestazzjoni, li kienu kollha fil-livell tal-FAB, sal-1 ta' Lulju 2014. F'għadd ta' każijiet is-sottomissjoni inizjali kienet f'forma ta' abbozz biss. Barra minn hekk, għadd ta' pjanijiet ġew sussegwentement modifikati permezz ta' addenda jew rettifiki, bl-aħħar waħda ddatata d-9 ta' Jannar 2015. Għall-valutazzjoni tagħha, il-Kummissjoni bbażat ruħha fuq l-aktar informazzjoni reċenti ppreżentata.
(4)
Il-Korp ta' Analiżi tal-Prestazzjoni, li huwa inkarigat li jassisti lill-Kummissjoni fl-implimentazzjoni tal-iskema ta' prestazzjoni skont l-Artikolu 3 tar-Regolament ta' Implimentazzjoni (UE) Nru 390/2013, ippreżenta l-ewwel rapport ta' valutazzjoni lill-Kummissjoni fis-7 ta' Ottubru 2014 u verżjoni aġġornata ta' dak ir-rapport fil-15 ta' Diċembru 2014. Il-Kummissjoni rċeviet ukoll mingħand il-Korp ta' Analiżi tal-Prestazzjoni, rapporti bbażati fuq informazzjoni mill-awtoritajiet superviżorji nazzjonali dwar il-monitoraġġ tal-pjanijiet u tal-miri ta' prestazzjoni ppreżentati skont l-Artikolu 18(4) tar-Regolament ta' Implimentazzjoni (UE) Nru 390/2013.
(5)
Fir-rigward tal-qasam ta' prestazzjoni ewlieni tas-sikurezza, ġiet ivvalutata l-konsistenza tal-miri ppreżentati mill-Istati Membri dwar l-effettività tal-ġestjoni tas-sikurezza u l-applikazzjoni tal-klassifikazzjoni tas-severità fuq il-bażi tal-metodoloġija tal-Għodda għall-Analiżi tar-Riskju (RAT), skont il-prinċipji stabbiliti fil-punt 2 tal-Anness IV tar-Regolament ta' Implimentazzjoni (UE) Nru 390/2013. Dik il-valutazzjoni wriet li l-miri ppreżentati mill-Istati Membri kollha, fir-rigward tal-blokok FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB u SW FAB, huma konsistenti mal-mira ta' prestazzjoni tal-Unjoni rilevanti.
(6)
Fir-rigward tal-qasam ta' prestazzjoni ewlieni tal-ambjent, ġiet ivvalutata l-konsistenza tal-miri ppreżentati mill-Istati Membri, skont il-prinċipji stabbiliti fil-punt 3 tal-Anness IV tar-Regolament ta' Implimentazzjoni (UE) Nru 390/2013, bl-użu tal-valuri ta' referenza tal-FAB rispettivi għall-effiċjenza ta' titjira en route orizzontali tat-trajettorja effettiva li, meta jiġu applikati, jiżguraw li fil-livell tal-Unjoni tintlaħaq il-mira ta' prestazzjoni għall-Unjoni kollha, ikkalkulata mill-Maniġer tan-Netwerk u stabbilita fil-Pjan Operattiv tan-Netwerk (2014-2018/2019) fl-aktar verżjoni reċenti tiegħu ta' Ġunju 2014 (“Pjan Operattiv tan-Netwerk”). Dik il-valutazzjoni wriet li l-miri ppreżentati mill-Istati Membri kollha, fir-rigward tal-blokok FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB u SW FAB, huma konsistenti mal-mira ta' prestazzjoni tal-Unjoni rilevanti.
(7)
Fir-rigward tal-qasam ta' prestazzjoni ewlieni tal-kapaċità, ġiet ivvalutata l-konsistenza tal-miri ppreżentati mill-Istati Membri għad-dewmien fil-Ġestjoni tal-Fluss tat-Traffiku tal-Ajru (AFTM) en route, skont il-prinċipji stabbiliti fil-punt 4 tal-Anness IV tar-Regolament ta' Implimentazzjoni (UE) Nru 390/2013, bl-użu tal-valuri ta' referenza tal-FAB rispettivi għall-kapaċità li, meta jiġu applikati, jiżguraw li fil-livell tal-Unjoni tintlaħaq il-mira ta' prestazzjoni għall-Unjoni kollha, ikkalkulata mill-Maniġer tan-Netwerk u stabbilita fil-Pjan Operattiv tan-Netwerk. Dik il-valutazzjoni wriet li l-miri ppreżentati mir-Renju Unit u l-Irlanda fir-rigward tal-blokk UK-IR FAB, mill-Polonja u l-Litwanja fir-rigward tal-blokk Baltic FAB, mid-Danimarka u l-Isvezja fir-rigward tal-blokk DK-SE FAB u mill-Estonja, il-Finlandja u l-Latvja fir-rigward tal-blokk NEFAB huma konsistenti mal-mira ta' prestazzjoni tal-Unjoni rilevanti.
(8)
Fir-rigward tal-qasam ta' prestazzjoni ewlieni tal-kosteffiċjenza, ġew ivvalutati l-miri espressi fi spejjeż iddeterminati għal kull unità en route ippreżentati mill-Istati Membri, b'konformità mal-prinċipji stabbiliti fil-punt 5, flimkien mal-punt 1, tal-Anness IV tar-Regolament ta' Implimentazzjoni (UE) Nru 390/2013, billi tqieset ix-xejra tal-ispejjeż iddeterminati għal kull unità en route tul it-tieni perjodu ta' referenza u l-perjodu kkombinat tal-ewwel u t-tieni perjodu ta' referenza (2012-2019), in-numru ta' unitajiet ta' servizz (il-previżjoni tat-traffiku) u l-livell ta' spejjeż iddeterminati għal kull unità en route b'paragun mal-Istati Membri li jkollhom ambjent operattiv u ekonomiku simili. Dik il-valutazzjoni wriet li l-miri ppreżentati mir-Renju Unit u l-Irlanda fir-rigward tal-blokk UK-IR FAB, mill-Polonja u l-Litwanja fir-rigward tal-blokk Baltic FAB, minn Ċipru, il-Greċja u Malta fir-rigward tal-blokk Blue Med FAB, mill-Bulgarija u r-Rumanija fir-rigward tal-blokk Danube FAB, mill-Kroazja, ir-Repubblika Ċeka, is-Slovenja u l-Ungerija fir-rigward tal-blokk FABCE, mill-Portugall u Spanja għaż-żoni tal-imposti ta' Spanja Kontinentali u Spanja Canarias fir-rigward tal-blokk FAB SW, mid-Danimarka u l-Isvezja fir-rigward tal-blokk DK-SE FAB u mill-Estonja, il-Finlandja u l-Latvja fir-rigward tal-blokk NEFAB, huma konsistenti mal-mira ta' prestazzjoni tal-Unjoni rilevanti.
(9)
Għaldaqstant, il-Kummissjoni tqis li l-miri inklużi fil-pjanijiet ta' prestazzjoni stabbiliti mir-Renju Unit u l-Irlanda fir-rigward tal-blokk UK-IR FAB, mid-Danimarka u l-Isvezja fir-rigward tal-blokk DK-SE FAB, mill-Polonja u l-Litwanja, fir-rigward tal-blokk Baltic FAB u mill-Estonja, il-Finlandja u l-Latvja fir-rigward tal-blokk NEFAB, huma konsistenti mal-miri ta' prestazzjoni għall-Unjoni kollha fl-erba' oqsma ta' prestazzjoni ewlenin kollha. Il-Kummissjoni tqis ukoll li l-miri ppreżentati mill-Belġju, il-Lussemburgu, Franza, il-Ġermanja u l-Pajjiżi l-Baxxi fir-rigward tal-blokk FABEC, mill-Awstrija, il-Kroazja, ir-Repubblika Ċeka, l-Ungerija, is-Slovakkja u s-Slovenja fir-rigward tal-blokk FABCE, minn Ċipru, il-Greċja, l-Italja u Malta fir-rigward tal-blokk Blue Med FAB, il-Bulgarija u r-Rumanija fir-rigward tal-blokk Danube FAB u mill-Portugall u Spanja fir-rigward tal-blokk SW FAB, huma konsistenti mal-miri ta' prestazzjoni għall-Unjoni kollha fl-oqsma ta' prestazzjoni ewlenin tas-sikurezza u tal-ambjent. Il-Kummissjoni tqis ukoll li l-miri ppreżentati minn Ċipru, il-Greċja u Malta fir-rigward tal-blokk Blue Med FAB, mill-Bulgarija u r-Rumanija fir-rigward tal-blokk Danube FAB, mill-Kroazja, ir-Repubblika Ċeka, is-Slovenja u l-Ungerija fir-rigward tal-blokk FAB CE u mill-Portugall u Spanja fir-rigward tal-blokk SW FAB, huma konsistenti mal-miri ta' prestazzjoni għall-Unjoni kollha fl-oqsma ta' prestazzjoni ewlenin ta' kosteffiċjenza. Għaldaqstant, fir-rigward ta' dawk il-miri kollha mhemmx bżonn li jinħarġu rakkomandazzjonijiet sabiex l-awtoritajiet superviżorji nazzjonali kkonċernati jipproponu miri riveduti. Fir-rigward tal-miri ppreżentati minn dawk l-Istati Membri li mhumiex konsistenti mal-miri ta' prestazzjoni tal-Unjoni rilevanti, il-Kummissjoni ħarġet rakkomandazzjonijiet bħal dawn, kif stabbilit fid-Deċiżjoni ta' Implimentazzjoni tal-Kummissjoni dwar l-inkonsistenza tal-miri C(2015)1263.
(10)
Il-miżuri previsti f'din id-Deċiżjoni huma skont l-opinjoni tal-Kumitat dwar Ajru Uniku,
ADOTTAT DIN ID-DEĊIŻJONI:
Artikolu 1
Il-miri inklużi fil-pjanijiet ta' prestazzjoni ppreżentati skont ir-Regolament (KE) Nru 549/2004, elenkati fl-Anness, huma konsistenti mal-miri ta' prestazzjoni għall-Unjoni kollha għat-tieni perjodu ta' referenza, stabbiliti fid-Deċiżjoni ta' Implimentazzjoni 2014/132/UE.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-2 ta' Marzu 2015.

Labels: 11
8
4
20